„Savaitė be patyčių“

Buvimas kartu, kalbėjimasis, žaidimai, bendra veikla ir tikslo siekis yra vieni iš daugelio būdų, kurie skatina patyčių prevencinę programą. Todėl kovo 19 -23 dienomis *Druskininkų lopšelio - darželio „Bitutė“* vaikai dalyvavo veiksmo savaitėje „Savaitė be patyčių 2018“, kurios metu ne tik buvo aktyvūs įvairiausioje veikloje, bet ir ugdė savitarpio ryšį, supratimą.  Kiekviena savaitės diena turėjo atskiras temas. Savaitė prasidėjo **„**Draugų dienos**“** tema, **k**urios tikslas – lavinti vaikų gebėjimą užmegzti draugystę ir tinkamai reaguoti į atstūmimą bei vienatvę. Su vaikais buvo diskutuojama kuo jiems patinka ir nepatinka jų draugai. Kaip reikia elgtis, norint išsaugoti draugystę. Kartu su vaikais buvo ieškoma būdų, padedančių išspręsti nesutarimus su draugais, gebėjimą ir norą padėti šalia esančiam žmogui, jog vaikai suvoktų, kad kiekvienas gali suteikti pagalbą draugui.

Pirmadienį ,,Širdelės“ ir ,,Koriuko“ grupių vaikučiai lankėsi ,,Saulės“ pagrindinėje mokykloje. Darželinukus maloniai pasitiko ketvirtų klasių moksleiviai, bei jų mokytojos Dalia ir Vida. Vaikai kartu žaidė žaidimus, dainavo bei pasigamino gražius darbelius. Visus lydėjo gera nuotaika ir džiaugsmas dėl praplėsto naujų draugų rato. Po pietų vyko kūrybinė veikla - vaikai piešė geriausio draugo portretą.

Savaitės eigoje grupėse daug buvo kalbama, diskutuojama su vaikais pagal temas: ,,Kaip padėti draugui“, ,,Ką daryti kaip man liūdna, pikta ir baisu“, „Kaip atpažinti patyčias“**.** O taip pat vaikai turėjo galimybę pažiūrėti animacinius filmukus: „Vilkas ir septyni ožiukai“, „Galima negalima“, pasiklausyti auklėtojų skaitomos pasakos H. C. Andersen „Bjaurusis ančiukas“, kurie kartu su vaikais buvo aptarti.

Žaidimo ,,Suvaidink emociją“ metu , buvo tobulinami vaikų sugebėjimai atpažinti savo jausmus, mokytis sugalvoti ir pasirinkti sprendimus, galinčius padėti įveikti slegiančius jausmus, pratintis ieškoti ir kreiptis pagalbos. Tam vaikai turėjo atlikti ir užduotėlę –ant nukopijuotos rankytės pirštų užrašyti po vieną asmenį, kurį jie įvardina, kaip galimą pagalbos suteikėją. Ant kairės rankytės - namuose, o ant dešinės – darželyje. Atlikus šią užduotį buvo aptarti vaikų pasiūlymai, kas gali jiems padėti.

Paskutinės „Savaitės be patyčių“ dienos tema - „Geros išeities taisyklės**‘‘.** Iš tėvų ir vaikų kartu kurtų bei iliustruotų piešiniais istorijų ir eilėraštukų, apie draugystę kūrėme darželio bendrą draugystės knygą. Aptarinėjome visos savaitės išmoktus dalykus, džiaugėmės buvimu kartu, geromis emocijomis, mažais, bet gražiais ir prasmingais darbais.

Auklėtoja Irina